Document ID: 31998D0269

Komisijas Lēmums
(1998. gada 7. aprīlis)
par tādu atļauju atsaukšanu, kas attiecas uz augu aizsardzības līdzekļiem, kuros aktīvā viela ir dinoterbs
(Dokuments attiecas uz EEZ)
(98/269/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Komisijas 1992. gada 11. decembra Regulu (EEK) Nr. 3600/92, ar ko nosaka sīki izstrādātus noteikumus tādas darba programmas pirmā posma īstenošanai, kura minēta 8. panta 2. punktā Direktīvā 91/414/EEK par augu aizsardzības līdzekļu laišanu tirgū [1] un kurā jaunākie grozījumi izdarīti ar Regulu (EK) Nr. 1199/97 [2], un jo īpaši tās 7. panta 3.a punktu,
tā kā Komisijas Regula (EK) Nr. 993/94 [3], kurā jaunākie grozījumi izdarīti ar Regulu (EK) Nr. 2230/95 [4], nosaka augu aizsardzības līdzekļu aktīvās vielas un izrauga ziņotājas dalībvalstis attiecībā uz Regulas (EEK) Nr. 3600/92 īstenošanu;
tā kā dinoterbs ir viena no 90 aktīvajām vielām, uz ko attiecas Padomes Direktīvas 91/414/EEK [5] 8. panta 2. punktā paredzētā pirmā posma darba programma;
tā kā viens paziņojuma iesniedzējs izraudzītajai ziņotājai dalībvalstij formāli iesniedzis informāciju par šo vielu, ievērojot Regulas (EEK) Nr. 3600/92 6. panta 1. punkta prasības, lai pamatotu aktīvās vielas iekļaušanu Direktīvas 91/414/EEK I pielikumā;
tā kā saskaņā ar Regulas (EEK) Nr. 3600/92 7. panta 1. punkta c) apakšpunktu izraudzītā ziņotāja dalībvalsts iesniegusi Komisijai ziņojumu par to, kā tā vērtē iegūto informāciju;
tā kā vienīgais paziņojuma iesniedzējs informējis Komisiju un ziņotāju dalībvalsti par to, ka tas nevēlas turpmāk piedalīties darba programmā, kas attiecas uz šo aktīvo vielu; tā kā tāpēc nozīmīgas daļas vajadzīgās informācijas netiks iesniegtas;
tā kā, pamatojoties uz pieejamo informāciju, jau var secināt, ka Direktīvas 91/414/EEK prasības attiecībā uz šīs aktīvās vielas, jo īpaši cilvēku veselības aizsardzībā, paredzētajiem lietošanas nosacījumiem nav pilnībā izpildāmas, un tāpēc to nevar iekļaut direktīvas I pielikumā;
tā kā šis lēmums neskar pasākumus, ko dalībvalstis veic, lai piešķirtu papildlaiku esošo krājumu realizācijai, glabāšanai, laišanai tirgū un lietošanai saskaņā ar Direktīvas 91/414/EEK 4. panta 6. punkta noteikumiem;
tā kā šis lēmums neskar nevienu darbību, ko Komisija veic attiecībā uz šo aktīvo vielu atbilstīgi Padomes Direktīvai 79/117/EEK [6];
tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis nodrošina to, ka:
1. atļaujas, kas attiecas uz augu aizsardzības līdzekļiem, kuros ir dinoterbs, atsauc 6 mēnešos pēc šā lēmuma;
2. pēc šā lēmuma pieņemšanas saskaņā ar Direktīvas 91/414/EEK 8. panta 2. punktā paredzēto izņēmumu, nepiešķir vai neatjauno nevienu atļauju, kas attiecas uz augu aizsardzības līdzekļiem, kuros ir dinoterbs.
2. pants
Šis lēmums ir adresēts dalībvalstīm.
Briselē, 1998. gada 7. aprīlī

Labels: 0
3
6